b'\n_START_ARTICLE_\nRaimbaut de Vaqueiras\n_START_SECTION_\nVia\xc8\x9ba\n_START_PARAGRAPH_\nDup\xc4\x83 cum sugereaz\xc4\x83 numele, Raimbaut era originar din Vacqueyras, comun\xc4\x83 din apropiere de Orange, Fran\xc8\x9ba. Cea mai mare parte a carierei \xc8\x99i-a petrecut-o ca poet de curte \xc8\x99i prieten apropiat al marchizului Bonifaciu de Montferrat. I-a servit acestuia \xc3\xaen cadrul ac\xc8\x9biunilor \xc3\xaendreptate comunelor din Asti \xc8\x99i Alessandria. De asemenea, Raimbaut l-a protejat pe Bonifaciu cu propriul lui scut \xc3\xaen timpul b\xc4\x83t\xc4\x83liei de la Messina, la care cei doi au participat al\xc4\x83turi de \xc3\xaemp\xc4\x83ratul Henric al VI-lea de Hohenstaufen la invadarea Siciliei. Raimbaut a fost prezent la cucerirea Constantinopolului din 1204, dup\xc4\x83 care l-a \xc3\xaenso\xc8\x9bit pe Bonifaciu la Salonic, unde acesta urma s\xc4\x83 \xc3\xae\xc8\x9bi preia posesiunile de rege al noului stat cruciat, stabilite prin Partitio terrarum imperii Romaniae. Se consider\xc4\x83 \xc3\xaen general c\xc4\x83 Raimbaut a \xc3\xaencetat din via\xc8\x9b\xc4\x83 la 4 septembrie 1207, odat\xc4\x83 cu Bonifaciu, \xc3\xaen cadrul ambuscadei puse la cale de c\xc4\x83tre bulgari.\n_START_SECTION_\nOpera\n_START_PARAGRAPH_\nScrierile sale, \xc3\xaen special cele grupate \xc3\xaen a\xc8\x99a-numitele "Scrisori epice", cuprind comentarii asupra politicii din Imperiul Latin de Constantinopol \xc3\xaen primii s\xc4\x83i ani de existen\xc8\x9b\xc4\x83._NEWLINE_Singura edi\xc8\x9bie critic\xc4\x83 a scrierilor lui Raimbaut \xc3\xaei atribuie 33 de c\xc3\xa2ntece, dintre care doar 8 melodii au supravie\xc8\x9buit. El a folosit game diferite de stiluri, incluz\xc3\xa2nd un descort \xc3\xaen cinci limbi, canso-uri, tenso-uri etc.; al\xc4\x83turi de al\xc8\x9bi trubaduri, precum Perdigon \xc8\x99i Ademar de Peiteus, ar fi inventat ceea ce se cheam\xc4\x83 torneyamen (torneo, \xc3\xaen occitan\xc4\x83) sau cel pu\xc8\x9bin a l\xc4\x83sat cel mai timpuriu exemplu. Unul dintre c\xc3\xa2ntecele sale, intitulat Kalenda Maia, este considerat ca baza pentru estampida (dans medieval) \xc8\x99i este re\xc8\x9binut ca una dintre cele mai frumoase melodii ale trubadurilor._NEWLINE_Raimbaut mai este cunoscut \xc8\x99i prin aceea c\xc4\x83 ar fi scris un poem plurilingv, intitulat Eras quan vey verdeyar, \xc3\xaen care a utilizat fragmente \xc3\xaen diferite limbi: francez\xc4\x83, italian\xc4\x83, galiciano-portugheza, dar \xc8\x99i gascona ca fiind separat\xc4\x83 de provensala sa de origine.'